პატარა ქალთევზა (1989 წლის ფილმი)
პატარა ქალთევზა (ინგლ. The Little Mermaid) — Walt Disney Feature Animation-ის 1989 წლის სრულმეტრაჟიანი ანიმაციური ფილმი, Buena Vista Pictures-ის დისტრიბუციით. იგი ეფუძნება დანიელი მწერალ ჰანს კრისტიან ანდერსენის ამავე სახელწოდების ზღაპარს. პატარა ქალთევზაში მოთხრობილია ქალთევზაზე, რომელსაც უყვარდება უფლისწული და ოცნებობს, ადამიანად იქცეს. ფილმის რეჟისორები, სცენარის ავტორები და პროდიუსერები არიან რონ კლემენტსი და ჯონ მასკერი, ხოლო მუსიკის ავტორები — ალან მენკენი და ჰოვარდ ეშმენი (აგრეთვე თანაპროდიუსერი). როლებს ახმოვანებენ ჯოდი ბენსონი, კრისტოფერ დენიელ ბარნსი, პეტ კეროლი, სემიუელ ე. რაიტი, ჯეისონ მარინი, კენეთ მარსი, ბადი ჰეკეტი და რენე ობერჟონუა. დისნეის სრულმეტრაჟიანების ანიმაციური ფილმების სერიის ეს, რიგით 28-ე ნამუშევარი, კინოთეატრებში გამოვიდა 1989 წლის 17 ნოემბერს და ძირითადად დადებითი შეფასებები მიიღო. პირველად გამოსვლის შემდეგ აშშ-ში მისმა შემოსავალმა 84 მილიონი დოლარი შეადგინა, ხოლო საერთო ჯამში, მსოფლიო მასშტაბით — 211 მილიონი. ითვლება, რომ 1988 წელს დისნეის/Amblin-ის ერთობლივი ფილმის „ვინ გაყიდა კურდღელი როჯერი“ წარმატების შემდეგ ქალთევზამ დაუბრუნა ენერგია დისნეის სრულმეტრაჟიან ანიმაციას, როგორც კრიტიკული, ასევე კომერციული წარმატებით, რომელიც 1970-იანების შემდეგ შეწყდა. მიიჩნევენ, რომ ამით დაიწყო დისნეის რენესანსის პერიოდიც. 2007 წელს დენვერში გაიმართა ამავე სახელწოდების მიუზიკლის პრემიერა და გამოვიდა დაგ რაიტის თანმხლები წიგნი. მიუზიკლში გაიჟღერეს ტექსტების ავტორ გლენ სლეიტერის თანამონაწილეობით დაწერილმა ალან მენკენის ახალმა კომპოზიციებმა. 2008 წლის 10 იანვარს დაიწყო ამ დადგმის ბროდვეიზე ჩვენება. 2016 წლის მაისში ცნობილი გახდა, რომ დისნეის მიერ დაგეგმილი იყო ქალთევზას მხატვრულ ფილმად ადაპტირება.